Video: Sonkrag-batterye vir huise | Maroela Media
"Die vanselfsprekende probleem met sonkrag is dat die son nie in die aand skyn nie," het Musk Donderdagaand tydens 'n aanbieding by die Los Angeles-ontwerpstudio van Tesla Motors gesê. "Dit beteken dat energienetwerke wat sonkrag gebruik, steeds rugsteunbronne van elektrisiteit benodig. In Amerika word dit gewoonlik deur gas- of steenkoolaanlegte verskaf."
Die batterye wat die nuwe maatskappy, Tesla Energy, sal vervaardig, is die "ontbrekende deeltjie" om meer te kan steun op sonkrag, het Musk gesê. "Die energie wat gegenereer word terwyl die son skyn, sal gestoor kan word om gebruik te word wanneer die son nie skyn nie."
Tesla Energy sal batterye vervaardig wat vir residensiële gebruik aangewend kan word en batterystelsels met 'n kapasiteit tot 1 GWh wat "''n klein stad" soos Boulder in Colorado van elektrisiteit sal kan verskaf.
Die Tesla-kragmuur bestaan uit batterye wat op mekaar gestapel kan word vir residensiële gebruik en elk het 'n kapasiteit van 10 kWh wat teen $3 500 (ongeveer R42 000) verkoop sal word. "Die batterye kan binne die volgende drie tot vier maande verskeep word," het hy bygevoeg. Klik hier om jou kragmuur te bestel.
Die gemiddelde Amerikaanse huishouding het in 2012 ongeveer 11 380 kWh per jaar gebruik. In Duitsland is dit ongeveer 3 413 kWh per jaar per huishouding.
Die Amerikaanse departement van energie het in 2013 in 'n verslag gesê die waarde van hernubare krag sal vergroot indien windkrag of sonkrag gestoor kan word.
"Om elektrisiteit te kan stoor is die een ding wat benodig word om 'n behoorlike oorgang na 'n volhoubare energiewêreld te verseker," het Musk gesê. Musk bestuur ook Amerika se tweede grootste vervaardiger van sonkragselle, Solar City, asook die elektriesemotormaatskappy Tesla Motors en ruimtevervoermaatskappy SpaceX. Musk (43) is in Pretoria, Suid-Afrika, gebore.
Klik hier vir meer inligting oor die kragmuur.
Dit vat my terug na my pa se windlaaier en windpomp met buitekleinhuisie en kerse en Millerlamp (nou by my). Alles self betaal en onderhou want sien, die apartheidsregering het dit nie vir jou gedoen.
Nou hoekom sal mens nou een 10Kwh battery vir R42000 koop as jy plaaslik 10 diepsiklus batterye vir die helfte van daai prys kan koop, dan het jy nog genoeg geld oor om 'n ordentlike 1Kwh converter te koop
Om sonkrag in 'n battery te stoor is niks nuuts nie – ons doen dit al jare. Dit klink egter of hierdie 'n nuwe soort battery is wat meer effektief is. Ek sal graag wil weet of hy met iets anders as elektroliete werk. Dit is die eeintlike nuus – nie die feit dat hy sonkrag kan stoor nie – en ige battery kan daarvoor gebruik word.
Louis va Biljon
Hierdie nuwe tegnologie klink wonderlik. As ek egter lees dat 'n mens 'n stelsel vir die helfte van die prys kan aanskaf, dan besef ek dat Jan en alleman baie inligting en voorligtig nodig het voor hy/sy hierdie tegnolgie moet aanskaf, anders gaan baie mense dalk uitgebuit word.
Waar kan 'n mens betroubare inligting bekom oor sonkragstelsels? Ek dink ernstig daaraan om hierin te belê.
Waar kan 'n mens betroubare inligting oor sonkragstelsels en -batterye bekom? Ek dink ernstig daaraan om hierin te belê.